Predkladacia správa

      Vláda Slovenskej republiky uznesením č. 239 zo 17. marca 2004 schválila  Národný zoznam  navrhovaných území európskeho významu, ktorý obsahuje 382 území s rozlohou 574 745 hektárov, čo predstavuje 11,7  % územia Slovenska.
       V časti B.2 uvedeného uznesenia vlády bolo uložené ministrovi pôdohospodárstva pripraviť a na schválenie predložiť „Projekt monitoringu lesných ekosystémov v územiach zaradených do siete  NATURA 2000“( ďalej len „projekt monitoringu lesných ekosystémov“). 
      Povinnosť monitorovania biotopov európskeho významu vyplýva z medzinárodných  záväzkov Slovenska ako členskej krajiny Európskej únie v oblasti životného prostredia.
      Návrh uznesenia vlády SR k návrhu projektu monitoringu lesných ekosystémov v územiach Slovenskej republiky zaradených do siete NATURA 2000 predpokladá zabezpečiť finančné prostriedky na realizáciu projektu zo štátneho rozpočtu a z kapitoly Ministerstva životného prostredia SR .
      Materiál bol zaslaný na pripomienkovanie 30 ústredným orgánom. Zásadné pripomienky z hľadiska finančného zabezpečenia uplatnilo  MF SR a MŽP SR.
      Zásadná pripomienka uplatnená ministrom financií požaduje, aby objem vykvantifikovaných  prostriedkov na realizáciu projektu bol financovaný v rámci schváleného limitu výdavkov v rozpočte kapitoly MP SR na rok 2005 a v ďalších rokoch schválených v rozpočte verejnej správy na roky 2005 až 2007. V tejto súvislosti požaduje z návrhu uznesenia vlády SR vypustiť úlohu pre ministra financií - zabezpečiť prostriedky na predmetný program v zákone pre štátny rozpočet na roky 2005 a 2006. Rozpor nebol odstránený ani v rámci rozporového konania.
S MŽP SR aj po medzirezortnom pripomienkovom konaní na úrovni štátnych tajomníkov nebola odstránená požiadavka na zmenu znenia navrhovaného uznesenia v časti B.3. pre ministra životného prostredia zo súčasného znenia: „vytvoriť v rozpočtovej kapitole MŽP SR podprogram na financovanie realizácie monitoringu lesných ekosystémov v územiach zaradených do siete NATURA 2000 s predpokladom začiatku prvého cyklu monitoringu v roku 2007, s termínom do 31. marca 2006“, na MŽP SR požadované zmenené znenie: „spolupracovať na projekte monitoringu lesných biotopov európskeho významu“. Táto požiadavka nebola zástupcami MP SR akceptovaná. Rozpor trvá.
Bez doriešenia finančného zabezpečenia predmetnej úlohy MP SR nemôže projekt monitoringu realizovať. Po spresnení, na jeho realizáciu je potrebné na vypracovanie podrobných metodík, postupov a zaškolenie pracovníkov 4 mil. Sk, na kapitálové náklady 7 mil. Sk a na vykonanie prvého cyklu monitoringu 20 mil. Sk. Spolu celkové náklady na realizáciu úlohy činia  pre roky 2005 a 2006 31 mil. Sk.  V druhom cykle monitorovania od roku 2007 sa predpokladá, že náklady neprekročia 8 mil. Sk./ ročne.
      Vzhľadom na nedoriešené finančné krytie projektu monitoringu lesných ekosystémov, materiál na rokovanie vlády sa predkladá s  rozporom. Problematika siete chránených území  NATURA 2000, podobne ako záväzky v tejto oblasti sú v zmysle zákona č.347/1990 Zb. o organizácii ministerstiev a ostatných ústredných orgánov štátnej správy  Slovenskej republiky v znení neskorších predpisov v pôsobnosti MŽP SR. Z uvedeného dôvodu je nevyhnutné zabezpečiť financovanie týchto aktivít z rozpočtovej kapitoly resp. prostriedkov environmentálneho fondu MŽP SR,  ako aj zo štátneho rozpočtu z dôvodu, že ide o nové aktivity, ktoré vyžaduje EK.